Document ID: 32012D0362

KOMISJONI RAKENDUSOTSUS,
4. juuli 2012,
liidu rahalise abi kohta teatavatele liikmesriikidele meemesilaste kolooniate vähenemise vabatahtlike järelevalveuuringute toetamiseks
(teatavaks tehtud numbri C(2012) 4396 all)
(Ainult eesti-, hispaania-, hollandi-, inglis-, itaalia-, kreeka-, leedu-, läti-, poola-, portugali-, prantsuse-, rootsi-, saksa-, slovaki-, soome-, taani- ja ungarikeelne tekst on autentsed)
(2012/362/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artiklit 23,
ning arvestades järgmist:
(1)
Komisjoni teatises Euroopa Parlamendile ja nõukogule meemesilaste tervise kohta (2) antakse ülevaade komisjoni juba alustatud ja käimasolevatest tegevustest, mis on seotud meemesilaste tervisega ELis. Teatise peamine teema on mesilaste suurenenud suremus, mida on täheldatud kogu maailmas.
(2)
2009. aasta EFSA projektis „Mesilaste suremus ja mesilaste jälgimine Euroopas” järeldati, et ELi järelevalvesüsteemid on üldiselt nõrgad ning et liikmesriikide tasandil puuduvad andmed ja ELi tasandil puuduvad võrreldavad andmed.
(3)
Selleks, et parandada mesilaste suremust käsitlevate andmete kättesaadavust, on asjakohane toetada liikmesriikides teatavaid meemesilaste vähenemise järelevalveuuringuid.
(4)
Komisjoni 21. detsembri 2011. aasta rakendusotsusega 2011/881/EL, mis käsitleb rahastamisotsuse vastuvõtmist, et toetada meemesilaste kolooniate vähenemise vabatahtlikke järelevalveuuringuid, (3) eraldati meemesilaste kolooniate vähenemise järelevalveuuringute tegemiseks Euroopa Liidu rahaline abi 3 750 000 eurot.
(5)
ELi mesilastervise referentlabor on esitanud dokumendi „Mesilaskolooniate vähenemise pilootjärelevalveprojekti alused” (kättesaadav aadressil http://ec.europa.eu/food/animal/liveanimals/bees/bee_health_en.htm), milles antakse liikmesriikidele juhised järelevalveuuringute hoolikaks väljatöötamiseks.
(6)
Liikmesriikidel paluti esitada komisjonile järelevalveuuringute programmid, mis põhinevad ELi mesilastervise referentlabori koostatud tehnilisel dokumendil. Kakskümmend liikmesriiki on saatnud ettepanekud järelevalveuuringute kohta. Neid ettepanekuid on hinnatud tehnilisest ja rahalisest küljest, et kontrollida nende vastavust tehnilisele dokumendile „Mesilaskolooniate vähenemise pilootjärelevalveprojekti alused”.
(7)
Tehnilise dokumendiga „Mesilaskolooniate vähenemise pilootjärelevalveprojekti alused” kooskõlas oleva meemesilaste kolooniate vähenemise järelevalveuuringu programmi on koostanud ja ELi rahalist abi on taotlenud Belgia, Taani, Saksamaa, Eesti, Kreeka, Hispaania, Prantsusmaa, Itaalia, Läti, Leedu, Ungari, Poola, Portugal, Slovakkia, Soome, Rootsi ja Ühendkuningriik.
(8)
Rahalist abi tuleks alates 1. aprillist 2012 anda Belgia, Taani, Saksamaa, Eesti, Kreeka, Hispaania, Prantsusmaa, Itaalia, Läti, Leedu, Ungari, Poola, Portugali, Slovakkia, Soome, Rootsi ja Ühendkuningriigi tehtavatele meemesilaste kolooniate vähenemise järelevalveuuringutele.
(9)
Nõukogu 21. juuni 2005. aasta määruse (EÜ) nr 1290/2005 (põllumajanduspoliitika rahastamise kohta) (4) kohaselt tuleb veterinaarmeetmeid rahastada Euroopa Põllumajanduse Tagatisfondist. Finantskontrolli tegemise eesmärgil kohaldatakse kõnealuse määruse artikleid 9, 36 ja 37.
(10)
Rahalise abi maksmine toimub tingimusel, et plaanitud järelevalveprogrammid on ka tegelikult ellu viidud ja et asjakohased ametiasutused esitavad komisjonile ja ELi mesilastervise referentlaborile kogu vajaliku teabe.
(11)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Euroopa Liit annab meemesilaste kolooniate vähenemise järelevalveprogrammide jaoks rahalist abi Belgiale, Taanile, Saksamaale, Eestile, Kreekale, Hispaaniale, Prantsusmaale, Itaaliale, Lätile, Leedule, Ungarile, Poolale, Portugalile, Slovakkiale, Soomele, Rootsile ja Ühendkuningriigile.
2. Liidu rahaline abi
a)
moodustab 70 % iga lõikes 1 viidatud liikmesriigi abikõlblikest ja I lisas nimetatud kulutustest meemesilaste kolooniate vähenemise järelevalveuuringuteks ajavahemikus 1. aprillist 2012 kuni 30. juunini 2013;
b)
ei tohi ületada järgmist:
1)
Belgia puhul 62 876 eurot;
2)
Taani puhul 192 688 eurot;
3)
Saksamaa puhul 294 230 eurot;
4)
Eesti puhul 66 637 eurot;
5)
Kreeka puhul 109 931 eurot;
6)
Hispaania puhul 205 050 eurot;
7)
Prantsusmaa puhul 529 615 eurot;
8)
Itaalia puhul 521 590 eurot;
9)
Läti puhul 147 375 eurot;
10)
Leedu puhul 92 123 eurot;
11)
Ungari puhul 98 893 eurot;
12)
Poola puhul 254 108 eurot;
13)
Portugali puhul 28 020 eurot;
14)
Slovakkia puhul 183 337 eurot;
15)
Soome puhul 213 986 eurot;
16)
Rootsi puhul 39 862 eurot;
17)
Ühendkuningriigi puhul 267 482 eurot;
c)
ei ületa 595 eurot mesila kontrollkäigu kohta.
Artikkel 2
1. Käesoleva otsusega ette nähtud abi maksimummäär artiklis 1 nimetatud programmide elluviimisega kaasnevate kulutuste katmiseks on 3 307 803 eurot, mis eraldatakse Euroopa Liidu üldeelarvest.
2. Abikõlblikud on vastavalt III lisas sätestatud eeskirjadele laboriuuringute tegemisega seotud tööjõu, proovivõtmise, seire, tarvikute ning järelevalveuuringute üldkuludega seotud kulutused.
3. Liidu rahaline abi makstakse välja pärast artikli 3 lõigetes 2 ja 3 osutatud aruannete ja tõendavate dokumentide esitamist ja heakskiitmist.
Artikkel 3
1. Kõnealused programmid viiakse ellu kooskõlas tehnilise dokumendiga „Mesilaskolooniate vähenemise pilootjärelevalveprojekti alused” (kättesaadav aadressil http://ec.europa.eu/food/animal/liveanimals/bees/bee_health_en.htm) ja liikmesriikide esitatud meemesilaste kolooniate järelevalveprogrammidega.
2. Belgia, Taani, Saksamaa, Eesti, Kreeka, Hispaania, Prantsusmaa, Itaalia, Läti, Leedu, Ungari, Poola, Portugal, Slovakkia, Soome, Rootsi ja Ühendkuningriik esitavad komisjonile
-
hiljemalt 1. märtsiks 2013 tehnilise vahearuande esimese järelevalveprogrammis ette nähtud kontrollkäigu kohta;
-
hiljemalt 31. oktoobriks 2013 lõpliku tehnilise aruande teise ja kolmanda järelevalveprogrammis ette nähtud kontrollkäigu kohta;
-
tehniline aruanne peab olema kooskõlas vormiga, mille komisjon on koostanud koostöös ELi mesilastervise referentlaboriga.
3. Belgia, Taani, Saksamaa, Eesti, Kreeka, Hispaania, Prantsusmaa, Itaalia, Läti, Leedu, Ungari, Poola, Portugal, Slovakkia, Soome, Rootsi ja Ühendkuningriik esitavad komisjonile
-
hiljemalt 31. detsembriks 2013 vastavalt II lisale koostatud finantsaruande paberkandjal ja elektrooniliselt. Nõudmise korral tuleb komisjonile saata tõendavad dokumendid, mis kinnitavad kõiki hüvitise taotluses märgitud kulutusi.
4. Uuringute tulemused tehakse kättesaadavaks komisjonile ja ELi mesilastervise referentlaborile.
Artikkel 4
Käesolev otsus on adresseeritud Belgia Kuningriigile, Taani Kuningriigile, Saksamaa Liitvabariigile, Eesti Vabariigile, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Läti Vabariigile, Leedu Vabariigile, Ungari Vabariigile, Poola Vabariigile, Portugali Vabariigile, Slovaki Vabariigile, Soome Vabariigile, Rootsi Kuningriigile ning Suurbritannia ja Põhja-Iiri Ühendkuningriigile.
Brüssel, 4. juuli 2012

Labels: 7
15
5
6